**17.mai-tale i Egersund i 2021**

17. mai er en historisk dag. Vi står på skuldrene til generasjoner før oss. Nå er det vi som skal bære tradisjoner og verdier videre. Akkurat den jobben ble vanskeligere i fjor og i år, der vi lever med restriksjoner og avstand mellom oss. Men vi prøver, vi vil, og noe får vi til, takket være sang og musikk-krefter.

Det har forundret samfunnsforskere at nasjonaldagen, der vi bretter ut våre mest nasjonale symbol i flagg og bunader, at 17. mai samtidig har blitt en dag som klarer å favne hele det norske mangfolds-samfunnet. I samfunnsfaget er det noe som kalles «civil religion». Det er det limet vi bruker for å skape sammenheng, kanskje nettopp i en flerkulturell og mangfoldig samtid. Det er ikke knyttet bare til en religion, og heller ikke styrt av politiske kampsaker. Det er høytid som ikke splitter, men som samler. 17. mai er dagen for Samfunnet med stor S.

Det finnes mange ulike samfunnsmodeller. Vår nasjon er ung. Hvilken modell skulle forsamlingen av frie menn på Eidsvoll i 1814 velge? Fra denne byen dro Christen Mølbach. Han hadde kontroll på omtrent alt av materiell verdi i gatene og ved havnen. Han var i sannhet en storkar. Det forhindret ikke at han kunne tenke dristige tanker om et samfunnssystem bygd på frihet, likhet og brorskap, etter modell av den franske revolusjonen i 1789, og underskrive grunnloven.

I år er det 250-årsjubileum for Hans Nilsen Hauges fødsel. Lille julaften i 1814 ble han, etter 10 år i arrest på Akershus festning, og med nedbrutt helse, dømt til å betale 1000 riksdaler i sølvverdi til Kristianias fattigkasse og like mye i saksomkostninger. Det var ikke frihet og likhet for alle. Jeg regner med at et historielag finner fram til spor etter Hauge her i området, et saltkokeri, en mølle, et sagbruk? Vi har vel alle noen haugianere i slekta. Min generasjon har kanskje hatt en berøringsangst når det gjelder den kristne arven, og derfor også latt Hans Nilsen Hauge være i skyggen. Nå er det på tide å framheve hans betydning for næringsliv, og at han forbedret kårene for fiskere og bønder.

Frihet, likhet og fellesskap må alltid kjempes fram. På 1930-tallet ble 17. mai brukt til å gå i tog av mange slag, under forskjellige faner. Så kom okkupasjonsårene 1940-45. Nordahl Grieg leste på radiosending fra London: «I dag står flaggstangen naken blant Eidsvolls grønnende trær, men nettopp i denne time vet vi hva frihet er!» Det vi savner sier alltid noe om hva vi setter pris på. Vi står ved minnesmerket over de som falt. Steinen ble reist i 1949, og har siden vært en fysisk påminnelse om at fred og samhold, samfunn og frihet ikke kommer av seg selv. Det krever at folk må ofre noe.

Først etter de fem krigsårene ble 17. mai en utpreget festdag for alle generasjoner, også barn. Vi står på skuldrene til de som har gått foran. Vi skal videreutvikle en nasjonaldag som gir alle innbyggerne i landet vårt anledning til å vise stolthet, glede og takknemlighet. «Vi ere en nasjon vi med!»